Wildcard string compare (globbing) - CodeProject 10,874,342 members (90,548 online)
Last Visit: 31-Dec-99 18:00 Last Update: 18-Sep-14 1:48Refresh« Prev123456 Next » Preek 1 Kor 2:5,9
Lofpsalm 25:1, 2.
Psalm 119:7, 39.
Skriflesing: 1 Korintiërs 2.
Teks: 1 Korintiërs 2:
5:.. sodat julle geloof nie in die wysheid van mense sou bestaan nie, maar in die krag van God.
9: Wat die oog nie gesien en die oor nie gehoor en in die hart van 'n mens nie opgekom het nie, het God berei vir die wat Hom liefhet.
Ons wil op 'n baie besondere manier met die Here gemeenskap hê, maar daar is deesdae soveel verskil oor wat ons moet glo en hoe die Here aanbid moet word! Dit veroorsaak dat baie gelowiges diep verward raak oor die saak van omgang met God. Die Here maak in die gedeelte ‘n uiters belangrike uitspraak: Geloof bestaan nie in die wysheid van mense nie, maar in die krag van God.
Kom ons gee aandag aan die volgende twee sake:
1. God openbaar die misterie van sy teenwoordigheid by ons.
2. Die Heilige Gees bewerk die ware geloof!
Die feit is dat die ware gelowige die gemeenskap met die Here belewe, terwyl die ongelowige of die valse gelowige dit nie ervaar nie – maar tog dikwels aanspraak maak op kennis van wat die inhoud van geloof is en Wie God is, en hoe Hy Verlosser is!
Die basis van ons geloof en aanbidding berus dus nie op menslike vindings en menslike behoeftes nie, maar dit kom deur/uit die krag van God wat dit in ons bewerk.
Daarom moet ons uit die Bybel besin oor wat geloof is en hoe omgang tussen ons en die Here gebeur. Dan kan ons weet watter lewenswaardes reg is en die Here aanbid soos Hy dit vereis.
Van sy kant af gebruik die Here verskillende middele om Hom voortdurend aan die ware gelowiges te openbaar, sodat hulle Hom werklik kan ken.
Een van die dinge wat Hy aan hulle openbaar is dat hulle tot hulle troos mag weet dat die Here hulle geskik maak vir sy koninkryk.
Kom ons kyk hoe die Here Hom aan ons openbaar.
Natuurlik openbaar die Here Hom in die natuur. Maar Hy openbaar Hom baie meer direk en persoonlik aan ons deur Woordverkondiging (die prediking).
Baie mense onderskat soms die krag wat daarin sit dat jy kerk toe gaan en gaan luister na 'n preek.
Daarom gebeur dit in talle kerke dat die preek vervang word met allerhande ander dinge, o.a. sang.
Maar as u weer vinnig na vers 1 kyk sal u sien dat daar iets baie treffend staan: die hoofgedagte van die vers is dat Paulus die getuienis van God kom verkondig het.
Letterlik staan daar in die grondteks dat hy aan hulle die misterië van God kom verkondig het. Ons nuwe vertaling vertaal dit dalk beter as die ou vertaling met die woorde: geheimnisvolle waarheid.
Dis waaroor dit in hierdie hele gedeelte gaan:
Die Here se wêreld is te groot en te diep vir 'n mens om te verstaan.
Dis ook 'n wêreld wat as gevolg van ons menslike beperktheid buite ons bereik lê, want ons lewe in 'n skepping waar jy alles kan sien, en aan alles kan vat, maar aan die Here kan jy nie vat nie en jy kan Hom ook nie sien nie, want Hy is Gees.
Die Here laat ons nie in ‘n toestand van onsekerheid en onwetendheid nie. Hy openbaar Hom aan ons. As ons net vinnig kyk na al die verskillende dinge wat die Here van Homself in Jesus Christus openbaar deur die apostel Paulus se briewe, kry ons die volgende:
Jesus tree profeties op in woord en in daad (Hy preek en doe wonders).
Jesus het absolute mag oor demone.
Jesus regeer oor dood en lewe, en bevestig dit met sy opstanding.
Hy is verhoog tot Kurios (‘n Godsnaam vir Jesus in die Griekse Nuwe Jestament wat vertaal word met :Here. Dis ‘n gebeure woord wat Jesus in sy koningsheerskappy beskryf).
Daarby openbaar die Here Jesus Homself ook nog in sy glorieryke wederkoms.
Die een saak wat die hart van al hierdie dinge saamvat dus: die hart van die evangelie is die kruisiging van Jesus Christus.
Dit skryf Paulus ook hier neer.
Dis maar wat al die eeue deur ook gepreek is. Lees maar net hoe die Hebreërbrief begin:
Die Here het eers deur profete gepreek en nou in die laaste dae deur sy eie Seun.
Daarna handel dit oor die kruisiging en opstanding van Jesus Christus.
Presies dit wat Paulus in ons geleesde gedeelte ook sê.
Dit wat Paulus gepreek het, is dat die Here Jesus God is wat groot liefdeswerke ter wille van die gelowiges verrig: Hy het al die beslissende handelinge tot ons verlossing aan die kruis verrig, maar Hy voltooi dit die dag met sy wederkoms.
Hy is die ewigregerende Koning Jesus Christus. Waarom? Omdat in die lyde en sterwe van die Here Jesus die unieke aard van die Goddelike genadebewind op oorvloedige wyse 'n sigbare werklikheid is.
Jesus het in die dieptes van vernedering en pyn afgedaal en daarmee aangetoon hoe groot Hy as Koning van Genade is.
Aan die kruis het die Here Jesus geopenbaar dat Hy niks vir Homself vra nie, en dat Hy vir sy onderdane sy lewe gee, sodat hulle vir ewig kan lewe.
Hier het die Here Jesus dit wat in 2 Korintiërs 8:9 staan, heeltemal waar gemaak, naamlik dat Hy arm geword het om ons ryk te maak.
Hy gaan deur al hierdie verskriklikhede om sy uitverkorenes vir ewig daarvan vry te maak. En Hy gaan doen dit nie iewers in die geheim of in die wêreld van die onsienlike nie. Hy doen dit op ons aarde en voor ons oë.
Die dominee is maar skraal in hierdie sake, soos dit in vers 3 en 4 staan:
Die apostel gaan na die gemeente toe in groot vrees en bewing, maar die kragtige werking van God die Heilige Gees laat die gelowiges dinge hoor, verstaan en sien.
Die Gees van God is 'n Almagtige en Werkende Persoon wat in die gelowiges werk.
Hy gaan ook van die Gekruisigde Jesus af uit, want Jesus het Hom gestuur.
So regeer en leer die Here Jesus sy gemeente deur die Heilige Gees en deur die prediking.
Die Here werk deur sy Gees en met sy krag. Die Here gryp deur die prediking van die evangelie in die harte van die mense wat daarna luister. Daarom is kerkbesoek so belangrik vir jou groei in die geloof.
Wanneer ons met 'n saak van hierdie soort in die Bybel werk, moet ons altyd gaan kyk na wat die Bybel op ander plekke oor oor hierdie saak sê.
Hier in 1 Korintiërs 2: 4 staan bv. net dat die prediking na ons toe kom in die betoning van Gees en krag.
Daar is Skrifverklaarders wat beweer dat dit beteken dat Paulus soveel geestelike krag gehad het dat die Bybel hier van hom praat.
Die nuwe vertaling vertaal dit heeltemal teenoorgesteld van hierdie standpunt, want die nuwe vertaling vertaal hierdie gedeelte met die woorde met "die kragtige werking van die Gees."
Dit is inderdaad wat die bedoeling van die Bybel is, want in 1 Thessalonisense 1: 5 leer die Here ons dat die evangelie nie net in woorde na ons toe kom nie, maar ook in krag, en in die Heilige Gees en in groot versekerdheid.
As ons dit saam met 1 Korintiërs 2 lees, kan ons dit nie anders verstaan nie: die Gees en krag, is die Gees en krag van God.
Die Here self gryp ons met krag, en dit doen Hy deur die werk wat die Heilige Gees doen. Die Here laat eenvoudige woorde wat gepraat word deur die prediker inval in die diepte van ons siel, waar bekering gebore word, sodat ons uit ons sondes kan opstaan in 'n nuwe lewe.
Vers 5, ons teksvers, is dus 'n slotsom waartoe die Here ons lei.
Ons geloof bestaan nie in mense nie, maar in die krag van God.
Broeders en susters, hierdie is 'n dinamiese sin!
Dit wat hier geskryf staan, beteken dat ons lewe voortdurend gevoed word, en dat dit elke dag groei uit die krag van die Here.
Dis 'n proses wat nooit ophou nie!
God gryp self in jou lewe in met die prediking, en Hy verander jou daagliks in jou bekering en in die groei van jou geloof.
Dis wat met jou gebeur wanneer jy in die kerk sit en 'n preek aanhoor. Kan die genade helderder gepreek word?
Vers 6 het 'n baie belangrike sleutelwoord in wat ons ongelukkig nie in Afrikaans kan vertaal nie.
In die Ou Vertaling staan daar "Tog spreek ons wysheid onder die volwassenes."
Die nuwe vertaling maak daarvan: "Tog is wat ons verkondig wysheid, maar net vir die die wat daarvoor ryp is, ..."
Die woord wat die Here in die oorspronklike teks gebruik, beteken normaalweg "die wat vir die einde geskik is" met verwysing na die wederkoms.
In die Septuaginta (Griekse vertaling van die Ou Testament) word hierdie woord gebruik om twee totaal verskillende Hebreeuse woorde te vertaal:
Die een is om diere wat geen gebrek het nie, wat geskik is om geoffer te word (soos die paaslam), te beskryf, soos in Exodus 12:5.
Die ander woord beteken vol, volledig, iets wat voltooi is.
As u al hierdie dinge bymekaar sit, dan kom ons agter dat die woord wat hier in 1 Korintiërs 2: 6 gebruik word, beteken dat dit mense is wat vir die Here geskik is vir sy koninkryk. Natuurlik word hierdie mense deur Jesus Christus geskik gemaak. Maar dis ook presies waaroor hierdie preek gaan.
In die geloofswêreld gebeur daar baie dinge tydens eredienste en die bediening van die sakramente met ware gelowiges wat 'n buitestaander nie sien of voel nie - dinge wat die Here net aan die gelowiges openbaar.
As hier 'n totaal ongelowige staan en hy sou byvoorbeeld kyk hoe ons nagmaal vier, wat sien en dink hy?
Hy sien hoe 'n dominee 'n stukkie brood breek, en hoe 'n klomp mense brood uit 'n bordjie eet.
Daarna drink hulle almal wyn uit groot en 'n baie ou soort wynbeker.
Hulle lees uit 'n boek, sing iets en loop.
Of as 'n baba gedoop word: Wat verstaan ‘n volkome heiden van die teken van die verlossingsverbond en van 'n mens se verantwoordelikheid om onder die leiding van die Heilige Gees die gedoopte kind vir God groot te maak?
U wat gelowiges is, beleef baie meer as dit. Omdat die Here meer as dit aan u openbaar.
U beleef die teenwoordigheid van die Drie Enige God self saam met u.
U beleef dit dat die brood en die wyn maar net elemente is wat 'n geweldige onsienlike wêreld vir u oopmaak om voor u geestesoog te sien.
U ervaar dit hoe die Here Jesus u sondes se straf gedra het voor God die Vader om u met sy toorn te versoen.
Daarby ervaar u hoe die Here Jesus die magte van die hel vernietig het om u van die ewige dood vry te maak.
Dan staan die woorde van 1 Korintiërs 2: 9 voor u oë en u verstaan wat die Here daar bedoel as Hy sê:
Wat God berei het vir die wat Hom liefhet!
Broeders en susters, as ons in die volgende aantal weke die geboorte van ons Here Jesus herdenk, onthou dan die troos wat die Here hier leer in 1 Korintiërs 2: 5:
Ons geloof bestaan nie in die wysheid van mense nie, maar in die krag van God.
Ons belydskap is meer as die geskenke wat mense vir mekaar gee.
Ons beleef inderdaad dinge wat die oog nie gesien en die oor nie gehoor en in die hart van 'n mens nie opgekom het nie, en ons weet: hierdie dinge het God berei vir die wat Hom liefhet.
Geliefdes, wees diep dankbaar en weet dat die Here u liefhet.
Jesus Christus is gebore om u deur die krag van sy Woord en Gees te vernuut om in sy ewige koninkryk te bestaan.
God die Vader het u in Jesus Christus uitgekies - daarom is Hy tot u versoening gebore.
Weet dat u beheers word deur die ewigregerende Koning Jesus Christus.
Dien Hom daarom voluit met alles wat u het.
Skrifberyming 33: 1, 2, 3.
Datum: 1 Desember 2002.